Document ID: 32013R0135

REGULAMENTUL DE PUNERE ÎN APLICARE (UE) NR. 135/2013 AL COMISIEI
din 18 februarie 2013
de modificare a Regulamentului de punere în aplicare (UE) nr. 926/2011 în sensul Deciziei 2009/470/CE a Consiliului în ceea ce privește ajutorul financiar din partea Uniunii către laboratoarele de referință ale UE pentru hrana pentru animale, produse alimentare și sectorul sănătății animale
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 31 alineatul (2),
întrucât:
(1)
Regulamentul de punere în aplicare (UE) nr. 926/2011 al Comisiei din 12 septembrie 2011 în sensul Deciziei 2009/470/CE a Consiliului în ceea ce privește ajutorul financiar din partea Uniunii către laboratoarele de referință ale UE pentru hrana pentru animale, produse alimentare și sectorul sănătății animale (2) stabilește norme referitoare la regimul de acordare a asistenței financiare din partea Uniunii pentru activitățile laboratoarelor de referință ale UE, inclusiv pentru organizarea de seminare, precum și condițiile în care asistența respectivă este acordată.
(2)
Pentru a limita sarcina administrativă care revine laboratoarelor de referință ale UE și Comisiei, organizarea de seminare ar trebui să facă obiectul acelorași norme ca și celelalte activități ale laboratoarelor respective. Prin urmare, transmiterea de către laboratoarele respective a rapoartelor financiare și tehnice specifice referitoare la seminare ar trebui să nu mai fie necesară. În consecință, Comisia ar trebui să nu mai fie obligată să efectueze plăți specifice subsecvente transmiterii și aprobării rapoartelor respective.
(3)
Prin urmare, Regulamentul de punere în aplicare (UE) nr. 926/2011 ar trebui modificat în consecință.
(4)
Întrucât modificările la Regulamentul de punere în aplicare nr. 926/2011, introduse prin prezentul regulament, nu vor avea niciun fel de impact negativ pentru laboratoarele de referință ale UE, prezentul regulament ar trebui să se aplice retroactiv, începând cu 1 ianuarie 2013. Acest efect retroactiv este necesar pentru a se asigura un tratament egal al laboratoarelor de referință ale UE în cazurile în care seminarele au fost organizate înainte de data intrării în vigoare a prezentului regulament.
(5)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 926/2011 se modifică după cum urmează:
1.
articolul 6 se înlocuiește cu următorul text:
„Articolul 6
Plata ajutorului
Soldul ajutorului financiar din partea Uniunii pentru programele de lucru este plătit laboratoarelor după transmiterea de către acestea a rapoartelor financiare și tehnice menționate la articolul 11 alineatul (1) și aprobarea lor de către Comisie.”;
2.
la capitolul II, titlul se înlocuiește cu următorul text:
3.
articolul 9 se modifică după cum urmează:
(a)
titlul se înlocuiește cu următorul text:
„Articolul 9
Definiții”;
(b)
se adaugă următorul paragraf:
„Un seminar este definit ca o activitate anuală de informare și coordonare, la care laboratoarele invită toate laboratoarele naționale de referință.”;
4.
articolele 10 și 11 se înlocuiesc cu următorul text:
„Articolul 10
Eligibilitate
(1) Cheltuielile aferente următoarelor elemente sunt eligibile în cadrul programului de lucru al laboratoarelor:
(a)
personalul alocat activităților laboratoarelor;
(b)
subcontractarea;
(c)
bunurile de capital;
(d)
materialele consumabile;
(e)
transportul eșantioanelor pentru teste comparative;
(f)
misiunile;
(g)
seminarele la care a fost invitat cel puțin un participant din fiecare stat membru;
(h)
activitățile de formare;
(i)
reuniunile;
(j)
cheltuielile generale.
(2) Cheltuielile menționate la alineatul (1) sunt eligibile în limitele stabilite în decizia anuală de finanțare și în conformitate cu normele de eligibilitate stabilite în anexele II și IV.
(3) Laboratoarele transmit Comisiei o cerere scrisă, în vederea obținerii aprobării prealabile a acesteia, pentru a crește bugetul alocat unuia dintre elementele menționate la alineatul (1) cu mai mult de 10 %, fără a depăși costurile totale eligibile menționate în decizia anuală de finanțare.
Articolul 11
Transmiterea de rapoarte privind programul de lucru al laboratoarelor
(1) Laboratoarele transmit Comisiei, până la data de 31 martie a anului calendaristic „n + 2”, următoarele rapoarte:
(a)
un exemplar pe suport de hârtie și o versiune electronică a raportului lor financiar privind punerea în aplicare a programului de lucru pentru anul calendaristic precedent, completat în conformitate cu anexele III (a) și III (b);
(b)
un raport tehnic privind activitățile lor, certificat de directorul tehnic al laboratorului.
(2) Ajutorul financiar din partea Uniunii poate fi redus de către Comisie în cazul în care programul de lucru nu este realizat în întregime sau este realizat deficitar până la data de 31 decembrie a anului calendaristic pentru a fost aprobat.”;
5.
al doilea paragraf al articolului 12 se elimină;
6.
articolul 13 se elimină;
7.
capitolul III se elimină;
8.
anexele la Regulamentul de punere în aplicare (UE) nr. 926/2011 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 februarie 2013.

Labels: 2
19
5
7
6
12